钦定古今图书集成/明伦汇编/官常典/第732卷 > 纳速剌丁〈子宝童 海鲁丁 西山驴〉
## 钦定古今图书集成/明伦汇编/官常典/第732卷 > 纳速剌丁〈子宝童 海鲁丁 西山驴〉

按《元史忠义传》：“纳速剌丁，字士瞻，其父马合木，从征
襄阳，以劳擢濬州达鲁花赤，因家大名。纳速剌丁起
身乡贡进士，补淮东廉访司书吏。丁母忧，服阕，补两
浙盐运司掾，复辟掾淮东宣慰司。至正十年，贼发真
州，纳速剌丁以民兵往袭之，获贼四十二人。已而泰
州贼大起，镇南王府宣慰司请参议军事。纳速剌丁”
建议筑四城，立外寨，揵堤穿河，募兵与贼抗。行省檄
其提战舰六十、海舟十四，上下巡捕，以固江面，且护
蒙古军五百往江宁。道遇贼，斩击二百馀级，生获十
八人，遂抵龙潭而还。未几，出逻江上，贼突至，驰船来
斗，纳速剌丁手射死三十贼，夺其放火小船二百，贼
因遁走。俄复据龙潭口，又击走之，追斩三百馀级。其
子宝童擒首贼陈亚虎等及其号旗。捷闻，赏赉良渥，
且召纳速剌丁还真州，而贼犯芜湖，南行台檄使来
援，乃以兵赴。及至，贼船已薄岸，遂三分战舰纵击之，
贼奔溃，俘斩甚众。贼不得渡江者多，纳速剌丁之功
也。因留守芜湖江口。泰州李二起行省，移之捍高邮得胜湖。贼船七十馀柁，乘风而来，即前击之，焚其二
十馀船，贼溃去。李二失援，遂降。其党张士诚杀李二，
复为乱，戕参政赵琏，入据兴化，而水陆袭高邮，屯兵
东门。纳速剌丁以舟师会诸军讨之。距三垛镇，贼众
猝至，纳速剌丁麾兵挫其锋，后贼鼓噪而前，乃发火
筒火镞射之，死者蔽流而下。贼缭船于背，尽力来攻，
而阿速卫军及真、滁万户府等官，见贼势炽，皆遁走。
纳速剌丁顾必死，谓其三子宝童、海鲁丁、西山驴曰：
“汝辈可脱走。”宝童等不肯去，遂皆死之。省宪为赙其
家。事闻，赠纳速剌丁淮西元帅府经历。